ZAPISNIK

6. seje **SVETA ZAVODA** Vrtca Tržič, ki je bila v ponedeljek, 28. 2. 2022, ob 18. uri v telovadnici enote Palček Vrtca Tržič.

Prisotni člani sveta zavoda:

Petra Bodlaj – predstavnica zaposlenih Vrtca Tržič, predsednica Sveta zavoda Vrtca Tržič, Anže Perčič – predstavnik občine ustanoviteljice, namestnik predsednice Sveta zavoda Vrtca Tržič, Tina Golmajer – predstavnica zaposlenih Vrtca Tržič, Andreja Pogačnik – predstavnica zaposlenih Vrtca Tržič, Špela Štefe – predstavnica zaposlenih Vrtca Tržič, Manca Gašperin – predstavnica občine ustanoviteljice, Primož Uranič – predstavnik zaposlenih Vrtca Tržič, Katja Potrebuješ – predstavnica staršev, Anja Bakarič – predstavnica staršev

Drugi prisotni: Tatjana Blaži – ravnateljica Vrtca Tržič, Metka Kočar – računovodkinja Vrtca Tržič, Andreja Stanek – sindikalna zaupnica

Opravičeno odsotni: Hati Matijaševič – predstavnica staršev, Ivan Kokalj – predstavnik občine ustanoviteljice

Zapisnikar seje je Kristina Lindav, tajnica vrtca.

Dnevni red:

1. Pregled zadnjega zapisnika in realizacija sklepov zadnje seje, potrditev sklepov korespondenčnih sej (Petra Bodlaj)
2. Sprejem Letnega poročila Vrtca Tržič za leto 2021 (Priloga 1) (Tatjana Blaži, Metka Kočar)
3. Seznanitev s spremembo obsega delovanja vrtca z marcem 2022 (Tatjana Blaži)
4. Seznanitev z Letnim poročilom Skupne službe notranje revizije Kranj za leto 2021 (Tatjana Blaži)
5. Ugotavljanje delovne uspešnosti ravnateljice v letu 2021 (Priloga 2) (Petra Bodlaj)
6. Seznanitev z izvrševanjem novega 46. člena Zakona o spremembah in dopolnitvah Zakona o organizaciji in financiranju vzgoje in izobraževanja (Ur. l. RS, št. 207/21) (Petra Bodlaj)
7. Razno

**Ad 1.**

Predsednica sveta zavoda Petra Bodlaj je vse prisotne pozdravila in prosila za potrditev dnevnega reda. Pri pregledu zapisnika ni bilo pripomb. Zapisnik 5. seje je bil soglasno potrjen.

Potrjeni so bili sklepi 7. in 8. korespondenčne seje:

- Letni delovni načrt Vrtca Tržič za šolsko leto 2021/2022 je bil sprejet.

- Svet zavoda Vrtca Tržič za predstavnico strokovnih delavcev vrtca v Komisiji za sprejem otrok predlaga Natašo Brzin, svetovalno delavko vrtca.

- Svet zavoda Vrtca Tržič je potrdil Spremembo Pravilnika o notranji organizaciji in sistemizaciji delovnih mest v Vrtcu Tržič.

- Svet zavoda Vrtca Tržič potrjuje poročilo inventurne komisije – Poročilo o popisu za leto 2021.

**Ad 2.**

Ravnateljica je pozdravila prisotne in predstavila splošni del poročila, kjer je izpostavila, da je bilo tudi leto 2021 zelo pestro leto, sploh v smislu vladnih odlokov in sprememb v organizaciji dela, ki smo jim sproti sledili. Pri tem sta imeli zahtevno delo pomočnica ravnateljice Andreja Gimpelj Kovačič, ki je skrbela za obveščanje staršev v zvezi z ukrepi in karantenami, prav tako pa Urška Jerman, ki je v nemogočih in negotovih razmerah pripravljala obračune oskrbnin.

Ravnateljica je povedala, da se je od izvedbe vpisa za šolsko leto 2021/2022 do pričetka šolskega leta toliko spremenilo, da je vrtec imel proti koncu leta 2021 težave z likvidnostjo. Kljub temu, da se je zvišala cena vrtca (v primerjavi z nekaterimi gorenjskimi vrtci je bil sprejet manjši dvig cene), še vedno vlada negotovost, ali bo dvig cene rešil te težave. Poudarila je, da se pri strokovnem delu težave niso poznale, niti pri prehrani. Leto se je zaključilo z 31. oddelki, takoj 1. 1. 2022 pa se je odprl 32. oddelek.

Ravnateljica je v finančni zagati našla tudi donatorje (Cablex, Intec MKD, Avto Šivic in Semago), ki so omogočili obdarovanje otrok ob novem letu. Ob priložnosti se bo vrtec zahvalil tudi na svoj način, npr. z obiskom otrok v Cablexu, ob 8. marcu.

V letu 2021 je bilo izvedenih več svetovalnih pogovorov s starši kot preteklo leto, ves čas si je vodstvo vrtca prizadevalo tudi za dobro počutje zaposlenih.

Vrtec je sledil in še sledi rdeči niti »Pejmo ven« in to se vidi tudi na igriščih. Ob novem letu so otroci z voščilnicami razveselili organizacije in društva v Tržiču. Voščilnice so izdelali z uporabo doniranega tekstila, ki ga je priskrbel g. Stane Rožič iz Tržiča. Iz vezanih plošč, donacije g. Primoža Kosmača iz Žirovnice, pa so nastali mnogi predmeti in izdelki na ograjah enot (punčke) ter celo lesena kuhinja za igranje, ki jo je izdelal hišnik.

Za delavce je bila izvedena obsežna delavnica o komunikaciji, takrat še na daljavo, odziv je bil zelo pozitiven. Tudi vse ostale aktivnosti (sestanki, aktivi) so bile izvedene na daljavo, kar pa bo z marcem spet potekalo na običajne načine.

S temo komunikacije se bo nadaljevalo tudi v prihodnje, zaposleni bodo raziskovali, kako se izboljšuje pristop do vseh deležnikov, na koncu bodo nastale smernice za prihodnje delo.

Vse sile strokovnih delavcev so bile v času izrednih razmer usmerjene v dobro počutje v oddelkih. Vizija vrtca ostaja taka, kot je, saj vedno bolj res upoštevamo vrednoto spoštovanje. Ne želimo si nestrpnosti, želimo si biti v pomoč in podporo.

Leto je vrtec zaključil s finančnim primanjkljajem. Večje investicije so bile izvedene predvsem v enoti Deteljica ter ureditev prostorov za dva nova oddelka v Kovorju. Največji stroški za vrtec so dislocirani oddelki, locirani v osnovnih šolah.

Spremljanje strokovnega dela se redno izvaja, v večini se vključuje v oddelke pomočnica ravnateljice Mojca Janc. Ko bo možno, bo spet zaživelo medsebojno spremljanje strokovnega dela. Študij strokovne literature uspešno teče in znatno doprinese k izobraževanju kadra. Na vseh področjih zaposleni v vrtcu skrbijo za promocijo vrtca, pri čemer ravnateljica kot najboljšo promocijo vrtca razume dobro počutje otrok in zadovoljstvo staršev.

Svoje delo vrtec predstavlja tudi navzven, saj se spodbuja predstavljanje strokovnega dela v tiskanjih medijih in na konferencah.

Organizacija dela je bila v letu 2021 problematična zaradi zagotavljanja t. i. mehurčkov, ki so zahtevali več kadra in dela študentov. V letu 2021 se je s projektno zaposlitvijo prek Šole za ravnatelje usposabljala vzgojiteljica, čakamo pa nov razpis za projektne zaposlitve prek ministrstva za pomočnike vzgojiteljev. V obdobju epidemije je vrtec zaradi pomanjkanja kadra lahko zaposloval tudi strokovne delavce, ki strokovnega izpita še nimajo.

Pedagoško delo teče po letnem delovnem načrtu. Cilje si vrtec želi čim bolj realizirati. Logopedsko diagnostiko je opravila upokojena logopedinja Zala Doria.

Vrtec je obiskala tudi šolska inšpektorica, ki je zgolj zahtevala dosledno upoštevanje ukrepov za omejevanje širjenja koronavirusa.

Razumljivo je bilo obdobje leta 2021 težko tudi za starše. Neplačanih obveznosti staršev je bilo ob koncu leta v primerjavi s prejšnjim nekoliko manj. Občina ustanoviteljica redno zagotavlja sredstva za plače zaposlenih.

Problematika otrok s posebnimi potrebami ostaja, kar 8 jih ima dodeljenega spremljevalca za fizično pomoč, zaposlena specialna pedagoginja pa je za vrtec zelo velik doprinos.

Delež delavcev na bolniški odsotnosti je nekoliko upadel.

Metka Kočar je pri predstavitvi finančnega poročila za leto 2021 poudarila, da se vrtec financira iz cene programa, ki se spreminja glede na dejavnike (plače zaposlenih, cene hrane, energentov itd.). Težko je napovedati ceno, ker je toliko neznank (npr. regres, izračun stroškov zavoda na 32 oddelkov, ki potem niso bili tvorjeni, delo v mehurčkih). Veliko dejavnikov se spremeni že v času med izračunom in sprejetjem nove cene in že ob sprejemu nove cene se lahko vidi, da je bil dvig premajhen. Negativni rezultat je to leto nastal prvič. Zadnja leta med seboj res niso primerljiva, vidi pa se, da se vrtec trudi po najboljših močeh. Kljub varčevanju so odhodki večji od prihodkov. Primanjkljaj se pokriva s presežkom preteklih let. Letos smo ga namenili za novo službeno vozilo, menjavo serverja in omenjeno pokrivanje primanjkljaja. Cena se je spremenila s 1. 2. 2022, glede na trenutno negotovost pa še vedno ne vemo, če bo dvig zadoščal. Ob polletju bomo naredili bilanco in preverili ustreznost cene. Vrtec si ne želi delati rezerv, ki bi bile na plečih staršev. Ravnateljica je dodala, da se vrtec pri reševanju te problematike ves čas povezuje z občino ustanoviteljico.

Vprašanj ni bilo.

**SKLEP 1:** Svet zavoda Vrtca Tržič je potrdil Letno poročilo Vrtca Tržič za leto 2021.

**Ad 3.**

Ravnateljica je povedala, da je v letu 2022 vrtec zaprosil občino za ustanovitev 33. oddelka s 1. 3. 2022, ki bo deloval v telovadnici enote Deteljica. Terminsko je to dobro, saj so čez zimo otroci lahko koristili telovadnico, zdaj pa je že čas, ko vreme dopušča več bivanja na prostem in z zapolnitvijo telovadnice ne gremo v škodo enote, v veliko prednost pa staršem 14 otrok, ki bodo sprejeti.

Strokovni kader se trudi delati kar najbolje, kljub izzivom. V nekem obdobju je manjkalo 48 zaposlenih v oddelkih, ponekod je šlo organizacijsko ravno za las, saj je bilo tudi otrok nekaj manj.

**Ad 4.**

Ravnateljica je predstavila povzetek poročila Skupne službe notranje revizije Kranj v letu 2021. Predmet je bil obračun oskrbnin, pravilnost terjatev in notranjih aktov za to področje. Ocenili so, da vzpostavljeni sistem omogoča urejeno in smotrno delovanje. V priporočilih so svetovali sprejetje navodil o izterjavi terjatev, kar je bilo urejeno. Ugotovili so, da napak ni in so pravzaprav delo vrtca na tem področju, ki ga vodi Urška Jerman, pohvalili.

**Ad 5.**

Ravnateljica je pri tej točki zapustila sejo.

Predsednica je predstavila okrožnico ministrstva in povedala, da se sredstva ugotavljajo ločeno od ostalih delavcev. Svet zavoda odloči, koliko odstotkov letne osnovne plače se ravnatelju izplača kot redna delovna uspešnost. MIZŠ priporoča, da tudi za leto 2021 svet sprejme sklep, da ravnatelju namenijo 5 % letne mase osnovne plače ravnatelja.

**SKLEP 2:** Svet zavoda je potrdil izplačilo redne delovne uspešnosti ravnateljice v višini 5 %.

Postopek ugotavljanja delovne uspešnosti ravnatelja je še vedno enak kot prejšnja leta.

Petra Bodlaj je predstavila štiri kriterije, ki odražajo delo celotnega zavoda. Člani sveta so se strinjali, da se določi maksimum pri vseh in skupno 100 %.

**SKLEP 3:** Svet zavoda Vrtca Tržič je potrdil 100-odstotno delovno uspešnost ravnateljice Vrtca Tržič Tatjane Blaži.

**Ad 6.**

Predsednica je predstavila Zakon o spremembah in dopolnitvah Zakona o organizaciji in financiranju vzgoje in izobraževanja (ZOFVI-N) (Ur. l. RS, št. 207/21), ki je bil sprejet 30. 12. 2021, veljati pa je začel 14. 1. 2022, ki spreminja sestavo sveta zavoda, in sicer predvideva enako zastopanost vseh deležnikov, torej po trije predstavniki zaposlenih v zavodu, staršev in občine ustanoviteljice. Ustanovitelji javnih vrtcev in šol morajo uskladiti akte o ustanovitvi v roku enega leta po uveljavitvi tega zakona. Sveti javnih vrtcev in šol nadaljujejo svoje delo do poteka tekočega mandata.

**Ad 7.**

Za 9. marec je napovedana stavka v vzgoji in izobraževanju. Andreja Stanek, predstavnica sindikata, je povedala, da v našem vrtcu stavka ni bila izglasovana. Kjer je bila izglasovana, bo izvajano nujno varstvo, a Vrtec Tržič dela normalno. Dialog glede dviga plač med sindikatom in vlado ne poteka.

Ravnateljica je povedala, da se zaposleni v našem vrtcu zavedajo, da je staršem težko in da način urejanja stanja glede plač v vzgoji in izobraževanju s stavko ni pravi način, kljub temu, da so zahteve utemeljene in je ureditev plačnega sistema nujna.

Ravnateljica je še povedala, da bo 2. 4. izveden Tek po ulicah Tržiča, ki ga Športna zveza Tržič organizira skupaj z vrtcem.

Seja je se je zaključila ob 19. uri.

Zapisnikar: Predsednica Sveta zavoda Vrtca Tržič

Kristina Lindav Petra Bodlaj